洞戶二十二韻
作者：溫庭筠
朝代：唐

paragraphs: 洞戶連珠網，方疏隱碧潯。
燭盤煙墜燼，簾壓月通陰。
粉白仙郎署，霜清玉女砧。
醉鄉高窈窈，棊陣靜愔愔。
素手琉璃扇，玄髫玳瑁簪。
昔邪看寄迹，梔子詠同心。
樹列千秋勝，樓懸七夕鍼。
舊詞翻白紵，新賦換黃金。
唳鶴調蠻鼓，驚蟬應寶琴。
舞疑繁易度，歌轉斷難尋。
露委花相妬，風欹柳不禁。
橋彎雙表逈，池漲一篙深。
清蹕傳恢囿，黃旗幸上林。
神鷹參翰苑，天馬破蹄涔。
武庫方題品，文園有好音。
朱莖殊菌蠢，丹桂欲蕭森。
黼帳廻瑤席，華燈對錦衾。
畫圖驚走獸，書帖得來禽。
河曙秦樓映，山晴魏闕臨。
綠囊逢趙后，青鎖見王沈。
任達嫌孤憤，疎慵倦九箴。
若爲南遁客，猶作臥龍吟。